Înfruntarea dintre FC U Craiova 1948 și Universitatea Craiova s-a disputat pe stadionul "Ion Oblemenco", în etapa cu numărul 30 din SuperLiga. Echipa lui Adrian Mititelu a fost condusă de pe banca tehnică de Nicolo Napoli, revenit pentru a zecea oară la clubul din Bănie.
Elevii lui Nicolo Napoli au fost cei care au deschis tabela de marcaj. Aceștia au reușit să intre în avantaj la pauză, după un gol marcat de Aurelian Chițu în minutul 45+4.
Chiar dacă nimic nu anunța egalarea, ea a venit în minutul 70, atunci când Nicușor Bancu l-a lansat excelent pe Alexandru Mitriță cu o pasă din jumătatea proprie. Jucătorul Universității a sprintat spre poartă și l-a executat pe portarul Robert Popa cu un lob superb.
Șapte minute mai târziu, jucătorii lui Petev au trecut în avantaj după o reușită a lui Ștefan Baiaram. Acesta a trimis mingea în plasa porții lui FC U Craiova 1948 cu o lovitură de cap.
Duelul dintre FC U Craiova 1948 și Universitatea Craiova nu a fost lipsit de incidente. Suporterii celor două echipe s-au întâlnit în centrul orașului și au fost implicați într-un scandal.
Pe rețelele de socializare a apărut un clip video în care se poate observa cum fanii sunt implicați într-o bătaie, aceștia lovindu-se cu scaune luate de la terasele din jur.
Florin Gardoș a analizat revenirea lui Nicolo Napoli pe banca lui FC U Craiova 1948, pentru a zecea oară, în direct la FANATIK SUPERLIGA. Fostul jucător de la Universitatea Craiova nu crede că antrenorul se poate impune în fața elevilor săi.
"Inevitabil mă gândeam ce o fi în mintea unui jucător care l-a prins pe pe Nicolo Napoli și a noua oară, acum îl prinde și a zecea oară? Te gândești, ca fotbalist: 'Ce nu a putut face de nouă ori și poate face acum, a zecea oară?'", a declarat Florin Gardoș, la FANATIK SUPERLIGA.